Predkladacia správa

	Národná rada Slovenskej republiky svojím uznesením číslo 1741 z 1. júla 2005 k správe o bezpečnostnej situácii v Slovenskej republike za rok 2004 požiadala vládu predložiť Národnej rade SR správu o bezpečnostnej situácii za rok 2005.

	Vláda slovenskej republiky uznesením číslo 666 zo 7. septembra 2005 k návrhu opatrení na zabezpečenie plnenia uznesenia Národnej rady SR číslo 1741/2005 prijatého na 44. schôdzi Národnej rady SR zobrala uvedené uznesenie Národnej rady SR na vedomie, konštatovala, že Národnej rade SR sa namiesto predkladanej správy o bezpečnostnej situácii v SR predloží komplexná správa o bezpečnosti SR a uložila predsedovi vlády predložiť správu o bezpečnosti Slovenskej republiky za rok 2005 na rokovanie vlády a následne Národnej rady SR. Tento postup spôsobil, že v uznesení vlády číslo 666/2005 sú obsiahnuté niektoré formálne a kompetenčné nepresnosti pri zabezpečovaní plnenia uznesenia Národnej rady SR, ktoré sa navrhnutými zmenami uznesenia vlády číslo 666 upravujú do štandardného stavu.

	Vláda uznesením číslo 566 z 13. júla 2005 a následne Národná rada SR uznesením číslo 1844 z 23. septembra 2005 schválili návrh Obrannej stratégie Slovenskej republiky, vypracovaný s perspektívou desiatich rokov. Tieto uznesenia nezabezpečili, aj vzhľadom na časový horizont  platnosti a realizácie stratégie, primeranú informovanosť vlády, prípadne Národnej rady SR, formou správy o plnení cieľov stratégie a postupe jej implementácie pri rozvoji systému obrany štátu. Náprava tohto stavu je v návrhu uznesenia vlády  riešená úlohou  pre ministra obrany.

	Uznesením vlády číslo 542 z 13. júla 2005 k správe o bezpečnosti Slovenskej republiky za rok 2004 bola predsedovi vlády uložená úloha B.1. pripraviť a predložiť na rokovanie vlády projekt stáleho situačného centra pre monitorovanie bezpečnostného prostredia v Slovenskej republike a v zahraničí. Úloha je súčasťou súboru opatrení formulovaných v uvedenej správe a súčasne je obsiahnutá i v komplexe úloh na realizáciu Koncepcie bezpečnostného systému SR schválenej uznesením vlády číslo 1098 z 9. októbra 2002 ešte v podmienkach prípravy SR na jej členstvo v NATO a Európskej únii. Pri plnení tejto úlohy nastal časový sklz. Ďalšie úlohy tohto uznesenia nadväzujú na uvedenú úlohu. Z hľadiska prípravy návrhu zmeny Koncepcie bezpečnostného systému Slovenskej republiky možno úlohy B.2 a B.3. považovať za predčasné, predikujúce závery  pripravovanej zmeny koncepcie i riešenia samotnej úlohy B.1.  Zámer úlohy  B.4. je obsiahnutý už v závere správy o bezpečnosti Slovenskej republiky za rok 2004, preto možno uvedenú úlohu považovať za duplicitnú. Uvedená situácia je premietnutá do návrhu uznesenia vlády k predkladanému materiálu.

	Materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie, preto sa v súlade s časťou 2.2.10, bod 7 Metodického pokynu na prípravu a predkladanie materiálov na rokovanie vlády SR príslušná doložka nevyhotovuje.

	Predkladaný návrh, v súlade s bodom 3.1.5. o výnimke z predkladania materiálov na pripomienkové konanie  uvedeného metodického pokynu a vzhľadom na svoje zameranie,  nebol predmetom medzirezortného pripomienkového konania.